祠仙姑回馬上作
作者：强至
朝代：宋

paragraphs: 至和歲甲午，德音絕常軌。
寬徭且宥罪，外復講群祀。
君言一朝發，人神共悅喜。
今我官浦陽，距邑越十里。
聞有仙姑祠，獨弗識何氏。
按圖得本原，云是黄帝女。
當年追仙遊，茲地倏輕舉。
于今數千載，廟貌尚留此。
幾欲私謁款，吏事日勞止。
遽會郡符降，奉行德音止。
以廟隸邑境，俾我即祠所。
詰朝叩庭下，牲體已夙庀。
巋然重林間，楹桷極華美。
姑一婦人焉，血食反無已。
丹朱雖男兒，而又作堯子。
生失四海位，沒同若敖鬼。
大夫不自立，始信徒爲爾。